Retningslinjer for innstilling til fornyelse av stipend for etablerte kunstnere

Statens kunstnerstipend

*09.09.2024*

Innstilling til fornyelse av stipend for etablerte kunstnere

Stipend for etablerte kunstnere tildeles for ti år. Stipendet kan fornyes for ytterligere ti år etter søknad. Slik fornyelse behandles av utvalget etter innstilling fra stipendkomiteene. Vedtak om fornyelse skal foreligge senest åtte måneder før opprinnelig stipendperiode utløper.

Ved søknad om fornyelse skal ordinært søknadsskjema i Altinn ikke benyttes. De aktuelle stipendiatene blir tilsendt et særskilt søknadsskjema i år åtte av stipendperioden. Her har de anledning til å vise til sin kunstneriske aktivitet og utvikling i stipendperioden og argumentere for fornyelse av stipendet for ytterligere ti år. De skal legge ved oppdatert CV og vedlegg som dokumenterer nyere arbeider. Fristen for å sende inn søknaden om fornyet stipend vil samsvare med den ordinære søknadsfristen for statens kunstnerstipend. Stipendkomiteene vil motta søknadene om fornyelse som en egen oversendelse fra sekretariatet for statens kunstnerstipend.

Arbeidet gjennomføres i samme tidsperiode som den ordinære søknadsbehandlingen. Søknadene om fornyelse skal imidlertid behandles adskilt fra de ordinære søknadene, og skal innstilles i egen innstillingsprotokoll. Her skal stipendkomiteene levere skriftlig begrunnelse for innstilling av hver kandidat. Avslag skal også begrunnes skriftlig. Tilfeller der det er diskusjon i komiteen bør fremheves. Det skal ikke innstilles reservekandidater. Videre skal komiteen gi en kort overordnet redegjørelse for vurderingene som er gjort i spørsmål om fornyelse av langvarige stipend.

Vurderingskriterier

Søknader om fornyelse av SEK skal behandles etter følgende vurderingskriterier:

* Søknader om fornyelse av stipend for etablerte kunstnere skal vurderes på kunstfaglig grunnlag etter en full kvalitativ behandling. Dersom søker ikke leverer tilstrekkelig materiale for en slik vurdering, skal søknad om fornyelse avslås.
* Fornyelse skal innvilges kun i de tilfellene der søknaden er så sterk at den ville ha blitt prioritert i en ordinær tildelingsrunde.

Det ligger ikke en forventning om at stipendene skal fornyes. Stipendene kan fornyes etter kunstfaglig behandling av stipendkomiteene og i Utvalget. I dette ligger at søknaden skal vurderes etter kunstnerisk kvalitet og aktivitet, på lik linje med andre søknader om stipend for etablerte kunstnere til Statens kunstnerstipend.

Dersom komiteen innstiller til avslag, skal det gis en kort begrunnelse for dette.Hensikten med dette er å gi Utvalget innsikt i komiteens vurdering av saken. Komiteens vurderinger vil ansees som organinterne saksforberedende dokument jf. offentleglova §14, og Kulturdirektoratet vil unnta disse for offentlighet. Etter behandling i Utvalget vil søkere som får avslag på søknaden motta standard begrunnelse for avslaget, jf. Forskrift om statens stipend og garantiinntekter for kunstnere punkt 8.

Ved vedtak om fornyelse av stipend vil den enkelte stipendhjemmelen videreføres i ti nye år. Dersom en stipendmottaker fyller 67 år i løpet av stipendperioden bortfaller stipendet fra og med måneden etter fylte 67, og hjemmelen vil frigjøres. Ved avslag på søknad om fornyelse vil stipendhjemmelen frigjøres ved påfølgende søknadsrunde. Innstilling til fornyelse ber med andre ord om en forskuttering av hjemler og en garanti for videreføring av stipendet utenfor konkurranse om hjemler i søknadsrunden saken behandles.

Tildeling etter en slik søknad om fornyelse har som formål å gi stipendmottakere forutsigbarhet i planlegging av videre kunstnerisk arbeid. Mottakere av stipend for etablerte kunstnere som ikke søker eller ikke innvilges fornyelse gjennom denne prosessen, kan søke på nytt med ordinært søknadsskjema det året stipendperioden utgår.

Protokoll for innstilling til fornyelse av stipend for etablerte kunstnere leveres samtidig med protokoll for innstilling til stipend og eventuell protokoll for yrkesaktivitetsvurdering.

Særskilte hensyn til habilitet i forbindelse med fornyelse av stipend for etablerte kunstnere

Kulturdirektoratet anbefaler stipendkomitemedlemmer som selv søker langvarig stipend eller fornyelse av disse å fratre fra behandlingen av hele søknadsrunden. Vedkommende bør ikke bare fratre under vurderingen av fornyelse, men fratre fra hele årets stipendbehandling. Mens forvaltningsloven §8 sier at i kollegiale organ treffes avgjørelsen av organet selv, uten at vedkommende medlem deltar (vedkommende «går på gangen»), så vil det etter Kulturdirektoratets syn foreligge særlige grunner til å ivareta komiteens legitimitet ved å ha en strengere praksis i disse tilfellene.